ORDE do 7 de maio de 2007 pola que se convocan bolsas de prácticas para os recentemente titulados en especialidades agrarias, forestais, veterinaria e tecnoloxía dos alimentos.
CONSELLERÍA DO MEDIO RURAL — III. OUTRAS DISPOSICIÓNS — 14/05/2007

Coa finalidade de que os recentemente titulados en especialidades agrarias, forestais, veterinaria e tecnoloxía dos alimentos complementen os coñecementos teóricos adquiridos nos seus estudos cunha formación práctica que lles permita afrontar con maiores garantías o seu futuro profesional, esta consellería considera necesario establecer unha liña de axudas en réxime de concorrencia competitiva, que se concreta na concesión de bolsas de prácticas.
Por todo o exposto, en consonancia co establecido no artigo 30.I.3 do Estatuto de autonomía de Galicia, e en uso das facultades que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Establécense axudas económicas en forma de bolsas para realizar prácticas en temas agrarios, forestais, de veterinaria e de tecnoloxía dos alimentos, conforme as bases contidas nesta orde.
Artigo 2º.-Finalidade.
As bolsas concederanse para o desenvolvemento de estudos e prácticas formativas en materias agrarias, forestais, de veterinaria e de tecnoloxía dos alimentos. As prácticas realizaranse en empresas e entidades relacionadas co sector agroforestal e alimentario, así como en unidades da Consellería do Medio Rural.
Artigo 3º.-Carácter das bolsas.
As bolsas ás cales se refire esta disposición, dado o seu carácter formativo, desenvolveranse dentro dun programa titorizado, no ámbito das áreas descritas no artigo 4º. A concesión e desfrute das bolsas comprometen ao cumprimento das condicións mínimas de funcionamento, horario e normas de réxime interno ditadas polo titor nomeado pola empresa, entidade ou unidade administrativa onde se realicen as prácticas. As bolsas non darán lugar á súa inclusión na Seguridade Social. Non obstante, subscribiráselles a todos os bolseiros unha póliza colectiva de seguro de accidentes durante o tempo de duración das prácticas.
Artigo 4º.-Destinatarios e número de bolsas.
Establécense un total de 54 bolsas de prácticas, destinadas aos titulados recentemente como enxeñeiros agrónomos, enxeñeiros técnicos agrícolas, enxeñeiros de montes, enxeñeiros técnicos forestais, veterinarios ou licenciados en ciencia e tecnoloxía dos alimentos.
Artigo 5º.-Duración e contía económica.
Todas as bolsas terán unha duración mínima de tres meses e prolongaranse, como máximo, até o 31 de decembro, salvo renuncia ou incumprimento dos beneficiarios, tendo preferencia as que se desenvolvan en unidades desta consellería. Poderanse realizar a partir do mes de xullo deste ano. O seu importe económico será de 800 euros por mes de prácticas realizado.
Artigo 6º.-Documentación que deberán presentar as empresas interesadas.
1. As cooperativas agrarias, industrias agroalimentarias e agroforestais, consellos reguladores e demais empresas e entidades relacionadas co sector agrario, interesadas en acoller algún bolseiro en período de prácticas, das titulacións que se relacionan no artigo 4º desta orde, solicitaranllo á Consellería do Medio Rural.
2. As solicitudes presentaranse segundo o modelo adxunto (anexo I), debidamente cuberto e asinado polo presidente ou representante legal da empresa ou entidade peticionaria, acompañados da seguinte documentación:
-Breve memoria: programa formativo en que se designará o titor que dirixirá as actividades de formación do bolseiro e onde se indicará a titulación do bolseiro que demandan, o que se tratará de satisfacer na medida en que sexa posible.
-Fotocopia do CIF/NIF da empresa ou entidade.
-Fotocopia dos TC 1 e TC 2 do último mes, para acreditar o seu cadro de persoal.
Artigo 7º.-Requisitos para ser bolseiro.
1. Poderán solicitar estas bolsas aquelas persoas tituladas que:
-Teñan a condición de galegos, ou que polo menos residan actualmente en Galicia.
-Obtivesen o título de enxeñeiro agrónomo, enxeñeiro técnico agrícola, enxeñeiro de montes, enxeñeiro técnico forestal, veterinario ou licenciado en ciencia e tecnoloxía dos alimentos con posterioridade ao 30 de xuño de 2004.
2. Estas bolsas son incompatibles con calquera outra e co desempeño dun traballo remunerado de carácter fixo ou temporal durante o seu período de duración.
Artigo 8º.-Documentación que deberán presentar os candidatos a bolseiros.
As solicitudes presentaranse segundo o modelo adxunto (anexo II), debidamente cuberto e asinado polo interesado, acompañadas da seguinte documentación:
-Fotocopia do DNI, coa data de nacemento ben lexible.
-Declaración xurada do interesado, na cal faga constar que cumpre os requisitos sinalados no artigo 7º desta convocatoria e que non realiza ningún traballo remunerado nin desfruta doutro tipo de bolsa ou axuda á vez para o mesmo fin.
-Copia compulsada do título ou xustificante de similar valía, expedido polo centro onde cursou os seus estudos.
-Copia compulsada da certificación en que se especifique a nota media simple que obtivo na carreira, calculada de acordo co establecido na Resolución do 15 de marzo de 2005 da Secretaría Xeral de Ordenación Universitaria.
-Acreditación, en orixinal ou copia compulsada, do coñecemento da lingua galega.
-Xustificación bancaria do número de conta.
Artigo 9º.-Presentación de solicitudes e prazo.
As solicitudes irán dirixidas ao conselleiro do Medio Rural. Presentaranse preferentemente no rexistro xeral desta consellería, nos rexistros centrais de San Caetano, no rexistro da rúa As Fontiñas, 31, 15703 Santiago de Compostela, ou do xeito previsto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Tanto as empresas como os titulados en especialidades agrarias interesados en solicitar estas bolsas de prácticas deberán presentar as respectivas solicitudes no prazo dun mes, contado a partir do día seguinte ao da publicación desta orde no Diario Oficial de Galicia.
Artigo 10º.-Tramitación.
Unha vez rematado o prazo de presentación de solicitudes, a Dirección Xeral de Investigación, Tecnoloxía e Formación Agroforestal procederá á súa revisión e tramitación. Se as solicitudes non estivesen debidamente cubertas ou non se lles xuntase a documentación exixida, requiriranse os interesados para que, nun prazo máximo de dez días, emenden os erros ou acheguen os documentos preceptivos, coa advertencia de que, de non o faceren, se terán por desistidos da súa petición e se arquivará a solicitude, logo de resolución ditada nos termos previstos no artigo 42, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 11º.-Selección das empresas.
Terán preferencia aquelas empresas e entidades que:
-Teñan previsto ampliar o seu cadro de persoal nos seis meses seguintes á petición do bolseiro, sempre que o xustifiquen na memoria de solicitude.
-Ofrezan para o bolseiro un posto en prácticas acorde coa súa titulación.
Artigo 12º.-Selección dos bolseiros.
1. A selección dos bolseiros será realizada por unha comisión de avaliación presidida polo subdirector xeral de Formación e Transferencia Tecnolóxica, e dela tamén forman parte: como secretario, un funcionario do Servizo de Formación Agroforestal, e como vogais, o xefe do Servizo de Formación Agroforestal e o xefe de Servizo de Transferencia Tecnolóxica, Estudos e Publicacións.
Se por calquera causa, no momento en que a comisión de avaliación teña que examinar as solicitudes, algún dos seus integrantes non puidese asistir, será substituído polo funcionario que para o efecto designe o director xeral de Investigación, Tecnoloxía e Formación Agroforestal.
A comisión elaborará un informe que lle elevará ao director xeral de Investigación, Tecnoloxía e Formación Agroforestal da Consellería do Medio Rural, quen redactará a oportuna proposta de resolución, na cal figurará un beneficiario por cada bolsa, así como unha relación de suplentes con todos os solicitantes admitidos de maior a menor puntuación, para cubrir as vacantes que se poidan producir.
2. A selección realizarase tendo en conta:
-A nota media simple da carreira, expresada numericamente, segundo a certificación expedida pola universidade onde cursaron os estudos. Se a nota da carreira non se detallase en número, para efectos de efectuar a selección dos bolseiros tomaranse como referencia os seguintes valores equivalentes: aprobado -1, notable -2, sobresaliente -3 e matrícula de honra -4.
-Os coñecementos de galego valoraranse a razón de 0,2 puntos polo nivel de iniciación e de 0,4 puntos polo nivel de perfeccionamento, sen que sexan acumulables ambas as dúas puntuacións.
-No caso de que varios solicitantes teñan a mesma puntuación, usaranse como criterios de desempate: en primeiro lugar, a maior antigüidade na data de obtención do título; e en segundo lugar, a maior idade dos solicitantes.
3. A consellería reservará un 5% das bolsas de prácticas convocadas para adxudicárllelas a titulados con minusvalidez con grao de discapacidade igual ou superior ao 33%. Os interesados deberán presentar as correspondentes xustificacións, que deberán ter o informe favorable da comisión de valoración. No caso de non seren cubertas, adxudicaranse xunto coas demais bolsas.
4. Unha vez rematado o proceso de selección, a comisión de avaliación confeccionará a lista provisional de posibles bolseiros, ordenada de maior a menor, segundo a súa puntuación. Esta lista provisional exporase no taboleiro de anuncios da Consellería do Medio Rural, nos servizos centrais, en San Caetano, Santiago de Compostela. Tamén estará á disposición dos interesados na páxina web desta consellería, así como na Dirección Xeral de Investigación, Tecnoloxía e Formación Agroforestal para calquera consulta, tanto persoal como telefonicamente, con enderezo na rúa As Fontiñas, 31, 15703 Santiago de Compostela; teléfono 981 54 66 50.
O prazo de exposición, consultas e reclamacións terá lugar entre o 1 e o 10 de xuño. Seguidamente, a comisión de valoración resolverá as reclamacións, e a partir do 18 de xuño exporase a lista definitiva de posibles bolseiros, nos mesmos lugares e forma citados anteriormente.
5. De igual xeito exporase a relación de bolsas de prácticas que se ofertarán, especificando a empresa, entidade ou unidade desta consellería onde se van realizar, localidade onde está situada, a titulación preferente requirida, data de comezo e, se é posible, cales son as bolsas susceptibles de prorrogarse.
Artigo 13º.-Proceso de elección das bolsas de prácticas.
1. O día 30 de xuño, ás 10.00 horas da mañá, convócanse todos os posibles bolseiros para a elección da bolsa de prácticas na Escola Galega de Administración Pública (EGAP). O seu enderezo é: rúa Madrid, nº 2-4, Polígono das Fontiñas, Santiago de Compostela.
2. O proceso de elección farase para cada unha das titulacións citadas pola orde de puntuación definitiva, de maior a menor. O número de bolsas que se van escoller será como máximo dun sexto para cada unha das titulacións. Se quedasen vacantes nalgunha delas, poderanse acumular ás outras, segundo o criterio da comisión de valoración.
3. Aqueles bolseiros que o día 30 de xuño non comparezan ou non estean representados mediante suficiente acreditación no proceso de elección, entenderase que renuncian á bolsa de prácticas que lles puidese corresponder.
4. Con todos aqueles candidatos que non obtiveron bolsa de prácticas, sempre que cumpran os requisitos exixidos nesta orde e que estivesen presentes o 30 de xuño no proceso de elección, conformarase unha lista de suplentes, ordenada de maior a menor segundo a súa puntuación, para cubrir posibles renuncias ou baixas que se produzan durante o período de duración das bolsas concedidas.
5. Calquera modificación significativa que puidese ter lugar, en relación coa elección das bolsas de prácticas e o seu posterior desenvolvemento, deberá ser acordada pola comisión de valoración e comunicaráselles a todos os afectados.
Artigo 14º.-Desenvolvemento das bolsas de prácticas.
1. En ningún caso se admitirán, no desenvolvemento das bolsas de prácticas, os cambios de destino entre os bolseiros.
2. Cada bolseiro deberase presentar o 2 de xullo no destino onde vai realizar as prácticas, debendo comunicar previamente ao Servizo de Formación Agroforestal, mediante escrito asinado polo interesado, a aceptación da bolsa de prácticas concedida, de acordo co establecido nesta orde.
Se non se incorpora antes do 9 de xullo do ano que corre, nin tampouco presenta documentación xustificativa da súa ausencia, entenderase que renuncia á bolsa de prácticas que elixiu.
3. As posibles baixas ou renuncias ofertaránselles, por estrita orde segundo se produzan, aos candidatos que conforman as listas de suplentes, de acordo coa súa puntuación.
4. Só se ofertarán aquelas bolsas de prácticas cando a baixa ou renuncia dos bolseiros se produza antes do 15 de agosto deste ano.
Artigo 15º.-Resolución e aceptación das bolsas de prácticas.
1. O conselleiro do Medio Rural resolverá a concesión destas bolsas, segundo proposta da comisión de valoración, unha vez rematados os procesos de selección e elección.
2. O prazo total para resolver será de cinco meses, contados desde a data de publicación desta orde no Diario Oficial de Galicia. As solicitudes poderanse entender desestimadas cando transcorra o devandito prazo sen que recaese resolución expresa.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 16º.-Xustificación e pagamento.
1. Ao remate de cada mes o titor emitirá un certificado dirixido ao Servizo de Formación Agroforestal en que se indique se o bolseiro cumpriu correctamente coa actividade formativa encomendada ou se, pola contra, existiu algunha incidencia que poida afectar o pagamento da bolsa.
2. Durante o período de prácticas, esta consellería poderá realizar controis para comprobar o correcto desenvolvemento das bolsas de prácticas. Calquera irregularidade detectada e non comunicada poderá ser causa de perda da condición de bolseiro e da devolución dos importes percibidos.
3. Nos quince (15) días seguintes ao da finalización do período de prácticas, os bolseiros remitiranlle ao antedito servizo un informe final, no cal resuman de forma detallada a totalidade do traballo e as actividades realizadas.
4. Ao finalizar a bolsa de prácticas, o titor designado da empresa, entidade ou unidade desta consellería tamén deberá remitir un breve informe sobre o labor desempeñado polo bolseiro.
5. O pagamento irase facendo mes a mes, coa excepción do establecido nos puntos 1 e 2 deste artigo. No caso do último mes, o pagamento quedará condicionado a que previamente se reciban os informes citados nos puntos anteriores 3 e 4.
6. Se durante o período de prácticas o bolseiro causa baixa ou perde a condición como tal, pagaráselle o importe correspondente ao tempo transcorrido ata a data de baixa ou de perda da condición de bolseiro.
Artigo 17º.-Financiamento.
Para custear estas bolsas de prácticas asignarase a cantidade de douscentos sesenta e tres mil cen euros (263.100 ), dos que corenta e sete mil oitocentos euros (47.800  ) se sufragarán con cargo á aplicación orzamentaria 11.05.422L.480.0; cento sesenta e cinco mil euros (165.00 ) con cargo á 11.05.712C.480.0 e cincuenta mil trescentos euros (50.300 ) con cargo á 11.05.422M.481.0 dos orzamentos xerais da Comunidade Autónoma de Galicia para o ano 2007. Nesa suma inclúese crédito suficiente para a cobertura dunha póliza colectiva de seguro de accidentes e responsabilidade civil así como de asistencia sanitaria para os beneficiarios das bolsas.
Artigo 18º.-Perda da condición de bolseiro.
1. O bolseiro perderá a condición como tal:
-No momento en que incumpra calquera dos requisitos que se establecen nesta orde.
-Se non se presenta ou deixa de asistir ao destino onde realiza as prácticas.
-Cando o titor designado na unidade, empresa ou entidade emita informe negativo sobre a actitude do bolseiro no desempeño da actividade formativa encomendada.
2. Garantirase en todo caso a audiencia do bolseiro afectado.
3. Ao perder a condición de bolseiro tamén deixará de percibir o importe correspondente, aplicándoselle esta condición con carácter retroactivo desde o primeiro día do mes que corra ou desde o comezo da bolsa de prácticas.
4. Os bolseiros que causen baixa ata o 15 de agosto serán substituídos polos candidatos incluídos na lista de suplentes, que se convocarán de forma correlativa.
5. Tamén se lles poderá anular a concesión do bolseiro a aquelas empresas ou entidades en que o traballo de prácticas desenvolvido non garde relación co descrito na solicitude. Para o bolseiro afectado poderase habilitar outra bolsa de prácticas alternativa, sempre que sexa posible.
Artigo 19º.-Seguro.
A Consellería do Medio Rural contratará unha póliza colectiva de seguro de accidentes para todos os bolseiros durante o período de prácticas.
Artigo 20º.-Modificación, seguimento e control.
1. O seguimento e control das bolsas de prácticas será efectuado pola Dirección Xeral de Investigación, Tecnoloxía e Formación Agroforestal da Consellería do Medio Rural.
2. Toda alteración das condicións que se tiveron en conta para a concesión da bolsa de prácticas poderá dar lugar á modificación da resolución de concesión.
3. O beneficiario da axuda estará obrigado a facilitar a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 21º.-Réxime de recursos.
1. A convocatoria desta axuda, as súas bases e todos cantos actos administrativos deriven dela poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As resolucións expresas ou presuntas ditadas en aplicación desta orde esgotan a vía administrativa, e contra elas poderase interpor potestativamente recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación se é expresa, ou de tres meses contados a partir do día seguinte a aquel en que se produza o acto presunto, segundo os casos; ou ben poderá ser impugnada directamente ante o órgano xurisdicional contencioso-administrativo no prazo de dous meses.
3. Igualmente, os beneficiarios desta orde de axudas quedan suxeitos ao réxime de infraccións e sancións previsto na Lei de réxime financeiro e orzamentario de Galicia (Decreto lexislativo 1/1999).
4. En todo o non previsto nesta orde observarase o sinalado nos artigos 78 e 79 do texto refundido da Lei de réxime financeiro e orzamentario de Galicia (Decreto lexislativo 1/1999) e no Decreto 287/2000, polo que se desenvolve o réxime de axudas e subvencións públicas na Comunidade Autónoma de Galicia.
Disposicións derradeiras
Primeira.-Facúltase o director xeral de Investigación, Tecnoloxía e Formación Agroforestal desta consellería para ditar as normas necesarias para a correcta aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de maio de 2007.
Alfredo Suárez Canal
Conselleiro do Medio Rural
Ver referencia pdf "09200D008P043.PDF"
Ver referencia pdf "09200D008P043.PDF"